
Vă înaintăm, alăturat, Raportul asupra propunerii legislative pentru modificarea Legii nr.215, Legea administraţiei publice locale, trimisă Comisiei noastre în vederea dezbaterii şi avizării în fond, cu adresa nr.212 din 22 aprilie 2003. 

 PRESEDINTE,

IOAN OLTEAN

RAPORT  

asupra propunerii legislative pentru modificarea Legii nr.215, Legea administraţiei publice locale



1. Cu adresa nr.212 din 22 aprilie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă pentru modificarea Legii nr.215, Legea administraţiei publice locale.



La întocmirea Raportului s-a avut în vedere: 

· avizul Consiliului Legislativ nr.590 din 10.04.2003; 



Propunerea legislativă a fost dezbătută şi avizată în fond, în procedură obişnuită, în şedinţa din 27 mai 2003.



Prezenta iniţiativă legislativă are ca obiect de reglementare modificarea şi completarea Legii administraţiei publice locale nr.215/2001, propunând noi soluţii legislative ce vizează, în principal, următoarele aspecte:



- alegerea prin vot nominal a consilierilor locali şi judeţeni şi distribuirea funcţiilor de conducere în comisiile permanente în funcţie de voturile obţinute;



- formarea delegaţiei permanente din preşedinţii comisiilor de specialitate;



- fiecare primărie să aibă un singur viceprimar, iar consiliul judeţean, un singur vicepreşedinte;



- noi condiţii pentru încetarea, înainte de termen, a mandatului de consilier.



Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor respingerea propunerii legislative din următoarele motive: 



- potrivit art.55 din Legea nr.215/2001 locuitorii satelor care nu au consilieri aleşi în consiliile locale sunt reprezentanţi la şedinţele de consiliu de un delegat sătesc. Abrogarea acestei prevederi, aşa cum se propune prin iniţiativa legislativă, ar anula, practic, dreptul acelor colectivităţi care nu au reprezentanţi aleşi în consiliul locale de a participa la discutarea problemelor ce privesc satele respective, lipsindu-le de posibilitatea  susţinerii propriilor interese, drept care s-ar pierde în mod nejustificat. 



- Soluţia propusă de iniţiatori, potrivit cărei numărul de preşedinţi şi de secretari de comisii ce revin fiecărui partid sau formaţiune politică reprezentată în consiliul judeţean se face prin raportare la numărul de voturi obţinute în urma alegerilor, nu poate fi consacrată în legea nr.215/2001, deoarece sediul materiei, sub acest aspect, îl constituie un alt act normativ, respectiv Ordonanţa Guvernului nr.35/2002 pentru aprobarea Regulamentului-cadru de organizare şi funcţionare a consiliilor locale, intervenţia legislativă trebuind a fi făcută asupra acesteia şi nu asupra legii nr.215/2001.



- Prin condiţionarea exercitării mandatului de ales local, primar sau consilier, de calitatea de membru al partidului pe listele căruia a fost ales, respectiv încetarea mandatului odată cu încetarea calităţii de membru al partidului pentru care a candidat în alegeri, se statuează instituţia mandatului imperativ, soluţie ce nu-şi găseşte consacrare nici în legea fundamentală şi nici în Legea partidelor politice nr.14/2003.



- In ansamblul său, propunerea legislativă nu respectă prevederile art.57 din Legea nr.24/2000 privind normele de tehnică legislativă pentru elaborarea actelor normative, în sensul că nu este redactată în stilul actelor normative care realizează intervenţii legislative. 



2. Prin obiectul de reglementare şi conţinutul său, propunerea legislativă face parte din categoria legilor organice, ca şi legea pe care o modifică.



3. La lucrările Comisiei au fost prezenţi 23 de deputaţi, din totalul de 26 membri ai Comisiei.



Raportul Comisiei a fost adoptat cu 12 voturi pentru, 1 vot împotrivă şi 2 abţineri.


PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

